CELEX: 62016CN0459
Language: sk
Date: 2016-08-12 00:00:00
Title: Vec C-459/16 P: Odvolanie podané 12. augusta 2016: Trenzas y Cables de Acero PSC, S.L. proti rozsudku Všeobecného súdu (šiesta komora) z 2. júna 2016 v spojených veciach T-426/10 až T-429/10 a T-438/12 až T-441/12, Moreda-Riviere Trefilerias a iní/Komisia

24.10.2016   
            
            
               SK
            
            
               Úradný vestník Európskej únie
            
            
               C 392/17
            
         Odvolanie podané 12. augusta 2016: Trenzas y Cables de Acero PSC, S.L. proti rozsudku Všeobecného súdu (šiesta komora) z 2. júna 2016 v spojených veciach T-426/10 až T-429/10 a T-438/12 až T-441/12, Moreda-Riviere Trefilerias a iní/Komisia
   (Vec C-459/16 P)
   (2016/C 392/21)
   Jazyk konania: španielčina
   
      Účastníci konania
   
   
      Odvolateľka: Trenzas y Cables de Acero PSC, S.L. (v zastúpení: F. González Díaz, A. Tresandi Blanco, V. Romero Algarra, abogados)
   
      Ďalší účastník konania: Európska komisia
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok Všeobecného súdu z 2. júna 2016 v spojených veciach T-426/10 až T-429/10, a najmä vo veci T-428/10, Trenzas y Cables de Acero PSC/Európska komisia,
            
         
               —
            
            
               zaviazal Európsku komisiu na náhradu trov tohto konania, ako aj konania pred Všeobecným súdom.
            
         
      Odvolacie dôvody a hlavné tvrdenia
   
   
               1.
            
            
               Všeobecný súd sa dopustil nesprávneho právneho posúdenia tým, že uplatnil nesprávny právny základ, keď dospel k záveru, že Tycsa PSC tvorí spolu so spoločnosťou MRT jednu hospodársku jednotku, keďže spoločnosť Trenzas y Cables, ktorá ovládala 100 % spoločnosti Tycsa PSC, zanikla a MRT nie je právnym nástupcom spoločnosti Trenzas y Cables.
            
         
               2.
            
            
               Všeobecný súd sa pri uplatnení vhodného právneho základu dopustil nesprávneho právneho posúdenia a jeho rozhodnutie je nedostatočne odôvodnené, keďže nevysvetlil, prečo nie sú prísažné vyhlásenia generálnych riaditeľov spoločnosti Tycsa PSC opodstatnené ako právne relevantné nepriame dôkazy o existencii jednej hospodárskej jednotky.
            
         
               3.
            
            
               Všeobecný súd nesprávne kvalifikoval skutkové okolnosti, a síce dojmy konkurentov, keď dospel k záveru, že tieto dojmy predstavujú na účely preukázania existencie jednej hospodárskej jednotky tvorenej spoločnosťami Tycsa PSC, GSW a ďalšími spoločnosťami, v ktorých má GSW podiel, ďalší nepriamy dôkaz, ktorý je právne relevantný.
            
         
               4.
            
            
               Všeobecný súd nesprávne kvalifikoval skutkové okolnosti, a síce prekrývanie personálu v spoločnostiach Tycsa PSC, GSW a v spoločnostiach, v ktorých má GSW podiel, keď dospel k záveru, že toto prekrývanie predstavuje na účely preukázania, že tieto spoločnosti tvoria jednu hospodársku jednotku, ďalší nepriamy dôkaz, ktorý je právne relevantný.
            
         
               5.
            
            
               Všeobecný súd nesprávne kvalifikoval skutkové okolnosti, a síce stretnutie spoločnosti Trenzas y Cables s jedným konkurentom, keď toto stretnutie považoval za ďalší nepriamy dôkaz o tom, že Tycsa PSC je súčasťou jednej hospodárskej jednotky, ktorej materskou spoločnosťou je GSW.
            
         
               6.
            
            
               Všeobecný súd sa pri posudzovaní dôkazov dopustil nesprávneho právneho posúdenia a v každom prípade porušil svoje povinnosti v oblasti súdneho preskúmania, keď odmietol tvrdenie odvolateľky, že nepatrí do jednej hospodárskej jednotky tvorenej spoločnosťami Trenzas y Cables a GSW, pričom sa vôbec nepokúsil o posúdenie dôkazov predložených s cieľom vyvrátiť údajnú domnienku rozhodujúceho vplyvu.
            
         
               7.
            
            
               Všeobecný súd sa dopustil nesprávneho právneho posúdenia spočívajúceho v porušení práva na obhajobu, keď dospel k záveru, že Komisia vzhľadom na to, že pri posudzovaní platobnej schopnosti odvolateľky vychádzala zo skutočností, ktoré odvolateľka predložila a o ktorých vedela, neporušila právo odvolateľky byť vypočutá.
            
         
               8.
            
            
               Všeobecný súd sa pri posudzovaní dôkazov dopustil nesprávneho právneho posúdenia a v každom prípade svoje právomoci v oblasti súdneho preskúmania neuplatnil v súlade s právom, dopustil sa nesprávneho právneho posúdenia spočívajúceho v porušení svojej povinnosti uviesť odôvodnenie a napokon, dopustil sa nesprávneho právneho posúdenia spočívajúceho v skreslení skutkových okolností a dôkazov týkajúcich sa možnosti odvolateľky získať financovanie z vonkajších zdrojov.
            
         
               9.
            
            
               Všeobecný súd sa pri posudzovaní dôkazov dopustil nesprávneho právneho posúdenia a v každom prípade porušil svoju povinnosť využitia neobmedzenej právomoci v rámci súdneho preskúmania, keď dospel k záveru, že odvolateľka neposkytla Komisii informácie nevyhnutné na posúdenie veľkosti majetku svojich akcionárov. Rozhodnutie Všeobecného súdu je okrem toho nedostatočne odôvodnené, keďže v ňom nie je vysvetlené, prečo správy spoločnosti Deloitte, na ktoré odkázala spoločnosť Tycsa PSC, nemajú dôkaznú hodnotu.